Jong Rus wen ATKV-spelathon | Maroela Media
Dasha Levanets by die finaal van ATKV-Spelathon 2019. (Foto: Des Janse van Rensburg)
Toe Dasha Levanets saam met haar ouers na Suid-Afrika geïmmigreer het, kon sy slegs Russies en Oekraïens en ŉ klein bietjie Engels praat, maar nóú is dié Rus ŉ Afrikaanse spelkampioen.
Dasha, ’n matriekleerder aan die Hoërskool Ferdinand Postma in Potchefstroom, het gewys sy het ’n slag met tale toe sy die naweek die ATKV-Spelathon 2019 in die afdeling Afrikaans Eerste Addisionele Taal, graad 10 tot graad 12, gewen het.
Dasha berei haar tans voor vir haar matriekeindeksamen en het saam met haar ouers na Suid-Afrika geïmmigreer toe sy ses jaar oud was. Haar huistaal is steeds Russies.
“Dit is eerlikwaar skokkend. Ek het glad nie verwag dat ek so goed sou vaar nie. Ek was baie bly,” sê Dasha.
“Ek was in ’n Afrikaanse kleuterskool en dit is waar ek geleer het om Afrikaans te praat,” vertel sy.
Oor haar belangstelling in Afrikaans sê Dasha dat dit vir haar waardevol was om Afrikaans te leer.
Jolanda Rosin, Dasha se Afrikaansonderwyseres, kan nie uitgepraat raak oor Dasha se talent nie.
“Sy is vir tale aangelê. Ek het nog nooit so iets gesien nie. Dasha is begaafd en leergierig.”
Dasha is nog nie seker wat sy ná matriek gaan doen nie, maar stel belang in forensiese rekeningkunde en dataontginning.
Deel van: Mense, Taalgebruik
Mooi so, Dasha! SA is trots op jou. Jou leergierigheid en harde werk sal jou nog ver bring!
Dis nou ;n GROOT – “WOW” !!!!
Baie geluk jonge meisietjie !
Hierdie spreek dele oor Afrikaansprekendes. Ek volstaan met my mening dat Afrikaans nie deur politiek bedreig word nie maar deur die sogenaamde Afrikaansprekendes self. Hulle behandel hulle taal soos wat ‘n 6-jarige sy speelgoed behandel, hy mors daarmee en verniel dit maar sodra jy dreig om dit weg te neem wil hy ‘n vloermoer gooi. Ek krimp daagliks ineen net met dit wat op RSG geuiter word, wat nog van spelling en grammatika in die openbare domein.
J, ek stem volmondig met jou saam. Ek begin moed verloor vir die behoud van suiwer Afrikaans as ek sien hoe ons mense daarmee mors. En waag dit nou net om iemand op ‘n fout te wys, dan is jy die vark in die verhaal.
Ja, alles is mos deesdae “awesome” en “amazing”. En ons kyk na die bokke se “game” op Loftus.
As jy lui is met jou taal, is jy waarskynlik op ander gebiede ook lui.
Baie geluk Dasha. Dit is nou ‘n kind om op trots te wees!
From Russia with love, mooiste Afrikanerus
Baie geluk Dasha!!! Dankie dat jy ons pragtige taal Afrikaans so waardeer!
Van ‘n trotse Hoërskool Ferdinand Postma Mamma
Wat ‘n pragtige aanwins is jy vir Suid Afrika! Baie geluk.
Tx · 4 weke gelede
Uitnemend, eersteklas Dasha!
Oud-Ferdie. (Wie onthou nog juf Lettie Venter ;) )